KOMISIJOS SPRENDIMAS
2007 m. spalio 22 d.
nustatantis taikant savanorišką moduliavimą gaunamas grynąsias sumas Jungtinei Karalystei 2007-2012 kalendoriniams metams
(Pranešta dokumentu Nr. C(2007) 5104)
(Tekstas autentiškas tik anglų kalba)
(2007/679/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. kovo 27 d. Tarybos reglamentą (EB) Nr. 378/2007, nustatantį tiesioginių išmokų, numatytų Reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams, savanoriško moduliavimo taisykles, ir iš dalies keičiantį Reglamentą (EB) Nr. 1290/2005 (1), ypač į jo 4 straipsnio 1 dalį,
kadangi:
(1)
Reglamento (EB) Nr. 378/2007 1 straipsnio 1 dalyje numatyta, kad valstybės narės, kuriose įsigaliojus tam reglamentui taikoma 2004 m. rugsėjo 22 d. Komisijos reglamento (EB) Nr. 1655/2004, nustatančio perėjimo nuo Tarybos reglamento (EB) Nr. 1259/1999 4 straipsnyje nustatytos savanoriškos moduliavimo sistemos prie Tarybos reglamentu (EB) Nr. 1782/2003 nustatytos privalomos moduliavimo sistemos (2) 1 straipsnyje nurodyta tiesioginių išmokų papildomo mažinimo sistema, 2007-2012 m. laikotarpiu gali taikyti sumažinimą (toliau - savanoriškas moduliavimas) visoms tiesioginių išmokų, nurodytų 2003 m. rugsėjo 29 d. Tarybos reglamento (EB) Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams (3) 2 straipsnio d punkte, sumoms.
(2)
Reglamento (EB) Nr. 378/2007 2 straipsnyje numatyta, kad per du mėnesius nuo to reglamento įsigaliojimo valstybės narės nusprendžia dėl savanoriško moduliavimo metinės normos, kuri bus taikoma 2007-2012 m., ir praneša apie ją Komisijai kartu su to moduliavimo taikymo poveikio įvertinimu.
(3)
Remiantis Reglamento (EB) Nr. 378/2007 3 straipsnio 1 dalimi, valstybė narė, kurioje įsigaliojus tam reglamentui taikoma Reglamento (EB) Nr. 1655/2004 1 straipsnyje nurodyta tiesioginių išmokų papildomo mažinimo sistema ir regioniniu lygiu taikoma bendrosios išmokos schema, 2007-2012 m. laikotarpiui gali pasirinkti taikyti pagal regionus diferencijuotas normas vadovaujantis objektyviais kriterijais. Didžiausia kiekvienos valstybės narės regionams taikoma norma - 20 %.
(4)
Reglamento (EB) Nr. 378/2007 3 straipsnio 2 dalyje numatyta, kad valstybė narė, taikanti pagal regionus diferencijuotas savanoriško moduliavimo normas, per du mėnesius nuo to reglamento įsigaliojimo Komisijai išnagrinėti perduoda šią 2007-2012 m. laikotarpio informaciją: a) kiekvieno regiono ir visos teritorijos savanoriško moduliavimo metines normas, b) pagal savanorišką moduliavimą sumažintinas bendras metines sumas, c) prireikus papildomas bendras metines sumas, reikalingas to reglamento 1 straipsnio 3 dalies antroje pastraipoje nurodytoms papildomoms pagalbos sumoms padengti, d) statistinius ir kitus papildomus duomenis, naudojamus b ir c punktuose nurodytoms sumoms nustatyti.
(5)
Reglamento (EB) Nr. 378/2007 4 straipsnio 1 dalyje numatyta, kad Komisijos nustatomos grynosios sumos, gaunamos taikant savanorišką moduliavimą, yra grindžiamos: a) savanoriško moduliavimo bendros nacionalinės normos taikymo atveju - apskaičiavimu; b) valstybių narių, taikančių pagal regionus diferencijuotas normas, atveju - sumomis, kurias valstybės narės nurodė perduodamoje informacijoje, kaip numatyta to reglamento 3 straipsnio 2 dalyje.
(6)
Jungtinė Karalystė Komisijai perdavė tokias savanoriško moduliavimo metines normas regionams:
Regionai
2007 m.
2008 m.
2009 m.
2010 m.
2011 m.
2012 m.
Anglija
12 %
13 %
14 %
14 %
14 %
14 %
Šiaurės Airija
4,5 %
6 %
7 %
8 %
9 %
9 %
Velsas
0 %
2,5 %
4,2 %
5,8 %
6,5 %
6,5 %
Škotija
5 %
8 %
8,5 %
9 %
9 %
9 %
(7)
Jungtinė Karalystė taip pat pateikė pagal savanorišką moduliavimą sumažintinas bendras metines sumas ir to moduliavimo taikymo poveikio įvertinimą.
(8)
Todėl Jungtinei Karalystei reikėtų nustatyti savanorišką moduliavimą taikant gaunamas grynąsias sumas,
PRIĖMĖ ŠĮ SPRENDIMĄ:
1 straipsnis
Taikant savanorišką moduliavimą gautos grynosios sumos 2007-2012 kalendoriniams metams Jungtinei Karalystei pateiktos šio sprendimo priede.
2 straipsnis
Šis sprendimas taikomas nuo 2008 finansinių metų pradžios.
3 straipsnis
Šis sprendimas skirtas Jungtinei Karalystei.
Priimta Briuselyje, 2007 m. spalio 22 d.